Castingen til ’Vild med dans’ sker i et samarbejde mellem TV 2, Mastiff og en professionel caster. Og der er ikke en egentlig opskrift.
Holdet har en bred kontakt til en lang række mennesker, som er i spotlightet på den ene eller anden måde. Derfor er der en løbende dialog, hvilket giver et overblik over, hvem der måske vil sige ja til at være med, hvem der skal tænke over det – og hvem der slet ikke kan se sig selv på dansegulvet.
Den viden bruges til at sammensætte en bred palette af deltagere, der ærligt vil tage udfordringen op og glæde sig.
I castet går man efter en bred repræsentation, så de medvirkende ikke har den samme historie. Derudover vil man gerne præsentere seerne for både etablerede navne og nye folk, der er på vej frem i verden.